**Jason Krog** (s. 9. lokakuuta 1975 Fernie, Brittiläinen Kolumbia, Kanada) on kanadalainen jääkiekkoilija, joka pelaa Elitserien-joukkue HV71:ssä. Hän on pelipaikaltaan keskushyökkääjä, mutta osaa pelata myös laidassa. Krog on pelannut NHL:ssä yhteensä 202 runkosarjaottelua tehopistein 22+37=59 sekä 21 pudotuspeliottelua. Krog on voittanut urallaan AHL:n mestaruuden, Calder Cupin ja tehnyt parhaalla AHL-kaudellaan 112 pistettä ja voittanut niillä sarjan pistepörssin.

Ura
---

### Juniori- ja yliopistovuodet

Krog pelasi vuodet 1992–1995 BCJHL-liigaa Chilliwack Chiefsissä ja vuodet 1995–1999 New Hampshiren yliopiston jääkiekkojoukkueessa. Krog teki siellä ensimmäisellä kaudellaan 1995–1996 20 pistettä, mutta kolme seuraavaa kautta toivat hänelle 67, 66 ja 85 pistettä ja valinnan Hockey Eastin ensimmäiseen tähdistökentälliseen. Viimeisellä kaudellaan 1998–1999 Krog voitti koko NCAA:n pistepörssin ja palkittiin parhaana yliopistopelaajana Hobey Baker Awardilla.

### Vapaana pelaajana NHL:ään

Mikään NHL-joukkue ei varannut Krogia. Hän teki vapaana pelaajana sopimuksen New York Islandersin kanssa toukokuussa 1999. Hän pelasi Islandersin organisaatiossa lähinnä vain farmijoukkueessa ja kolmen kauden aikana yhteensä 28 NHL-ottelua tehopistein 2+7=9. Ensimmäisellä kaudellaan 1999–2000 Krog pelasi 17 NHL-ottelua tehopistein 2+4=6. Islanders lainasi hänet loppukaudeksi AHL-joukkue Providence Bruinsiin maaliskuussa 2000. Kolmesta Islanders-vuodesta Krogin tehokkain kausi AHL:ssä oli kausi 2001–2002, jolloin hän oli tehopisteillä 26+36=62 Bridgeport Sound Tigersin toiseksi paras pistemies Trent Hunterin jälkeen. Krog voitti kymmenellä osumallaan kevään 2002 AHL:n pudotuspelien maalipörssin ja oli 23 pisteellään pistepörssin toinen Chicago Wolvesin Rob Brownin jälkeen. Bridgeport eteni aina Calder Cupin finaaleihin saakka, mutta Chicago Wolves vei ne otteluvoitoin 4–1.

Krog jäi Islandersissa vähälle peliajalle ja joukkue ei tehnyt hänen kanssaa uutta pelaajasopimusta. Krog solmi heinäkuussa 2002 vapaana pelaajana kaksivuotisen sopimuksen Mighty Ducks of Anaheimin kanssa. Hän pelasi farmijoukkue Cincinnati Mighty Ducksissa lopulta vain yhdeksän runkosarjaottelua ja vakiinnutti paikkansa Anaheimin NHL-kokoonpanossa. Krog teki NHL:ssä 67 runkosarjaottelussa tehopisteet 10+15=25 sekä 21 pudotuspeliottelussa tehopisteet 3+1=4. Anaheim eteni pudotuspeleissä Stanley Cupin finaaleihin saakka, mutta mestaruuden voitti New Jersey Devils otteluvoitoin 4–3. Seuraavalla kaudella (2003–2004) Krog teki 80 runkosarjaottelussa tehopisteet 6+12=18.

### Euroopan vuodet 2004–2006 ja paluu Pohjois-Amerikkaan

Krog siirtyi kaudeksi 2004–2005 Itävallan Erste Bank Eishockey Ligan Villacher SV:hen, jonka paras pistemies hän oli tehopisteillä 27+33=60. Krog sijoittui EBEL:n pistepörssissä neljänneksi. Kauden 2005–2006 hän pelasi suurimmaksi osaksi Sveitsin Nationalliga A:n HC Servette Genèvessä, kunnes siirtyi siirtotakarajalla loppukaudeksi kolmen kuukauden mittaisella sopimuksella Elitserien-joukkue Frölunda HC:hen, jossa hän voitti Elitserien-hopeaa keväällä 2006.

Heinäkuussa 2006 Krog teki vapaana pelaajana sopimuksen Atlanta Thrashersin kanssa. Hän pelasi kauden suurimmaksi osaksi farmijoukkue Chicago Wolvesissa ja teki 44 runkosarjaottelussa tehopisteet 26+54=80, joilla Krog sijoittui AHL:n pistepörssissä seitsemänneksi sekä syöttöpörssissä viidenneksi. Hän pelasi Atlantassa 14 NHL-ottelua tehopistein 1+3=4, mutta joukkue asetti Krogin siirtolistalle, josta New York Rangers otti hänet tammikuussa 2007. Krog pelasi Rangersissa yhdeksän ottelua tehden kaksi maalia, mutta hänet asetettiin jälleen siirtolistalle, josta Atlanta otti helmikuun lopussa Krogin loppukaudeksi takaisin.

Krog jatkoi Chicago Wolvesissa AHL:ssä ja pelasi hyvän kauden 2007–2008. Hän voitti tehopisteillä 39+73=112 koko liigan piste- (John B. Sollenberger Trophy), maali- (Willie Marshall Award) ja syöttöpörssin. Hänet palkittiin myös AHL:n arvokkaimpana pelaajana Les Cunningham Awardilla ja valittiin AHL:n ensimmäiseen tähdistökentälliseen. Krog voitti tehopisteillä 12+26=38 myös pudotuspelien pistepörssin. Chicago voitti Calder Cupiin ja Krog valittiin pudotuspelien arvokkaimmaksi pelaajaksi (Jack A. Butterfield Trophy). Kauden aikana myös AHL:n tähdistöottelussa pelanneen Krogin pudotuspeleissä tekemät 26 syöttöpistettä ovat AHL:n yhden kauden ennätys, johon ovat yltäneet aiemmin vain Bill McDougall (1993), Domenic Pittis (2000) ja Rob Brown (2002).

Krog teki heinäkuussa 2008 vapaana pelaajana yksivuotisen sopimuksen Vancouver Canucksin kanssa. Hän pelasi kauden pääosin farmijoukkue Manitoba Moosessa ja sijoittui tehopisteillä 30+56=86 AHL:n pistepörssissä kolmanneksi sekä syöttöpörssissä toiseksi. Krog oli Manitoban paras pistemies ja syöttäjä myös kevään 2009 pudotuspeleissä tehopisteillä 8+15=23. Hänet valittiin kauden päätteeksi AHL:n toiseen tähdistökentälliseen. Krog pelasi kauden 2008–2009 aikana Vancouverissa neljä NHL-ottelua, joissa hän teki yhden maalin.

Kaudet 2009–2010 ja 2010–2011 Krog pelasi taas Chicago Wolvesissa ja toimi joukkueen kapteenina. Hän teki molempina kausina runkosarjassa 75 pistettä. Kaudeksi 2011–2012 Krog palasi Ruotsiin ja teki yksivuotisen sopimuksen Elitserien-joukkue HV71:n kanssa. Hän jakoi tehoilla 12+28=40 joukkueen sisäisen pistepörssin voiton Johan Davidssonin kanssa. He sijoittuivat Elitserienin pistepörssissä kymmenenneksi Frölundan Mika Pyörälän ja Fredrik Petterssonin kanssa.

### Maajoukkueessa

Krog ei ole pelannut yhdessäkään arvoturnauksessa, mutta hän on edustanut Kanadaa muutamassa maaottelussa. Krog pelasi joulukuussa 2004 ja 2005 Slovakian Piešťanyssä pelatussa Loto Cupissa Kanadan joukkueessa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1992–1993 | Chilliwack Chiefs | BCJHL | 52 | 30 | 27 | 57 | 52 | – | – | – | – | – |
| 1993–1994 | Chilliwack Chiefs | BCJHL | 42 | 19 | 36 | 55 | 20 | – | – | – | – | – |
| 1994–1995 | Chilliwack Chiefs | BCJHL | 60 | 47 | 81 | 128 | 36 | – | – | – | – | – |
| 1995–1996 | New Hampshiren yliopisto | NCAA | 34 | 4 | 16 | 20 | 20 | – | – | – | – | – |
| 1996–1997 | New Hampshiren yliopisto | NCAA | 39 | 23 | 44 | 67 | 28 | – | – | – | – | – | Ykköstähdistö |
| 1997–1998 | New Hampshiren yliopisto | NCAA | 38 | 33 | 33 | 66 | 44 | – | – | – | – | – | Ykköstähdistö |
| 1998–1999 | New Hampshiren yliopisto | NCAA | 41 | 34 | 51 | 85 | 38 | – | – | – | – | – | Ykköstähdistö |
| 1999–2000 | New York Islanders | NHL | 17 | 2 | 4 | 6 | 6 | – | – | – | – | – |
|  | Lowell Lock Monsters | AHL | 45 | 6 | 21 | 27 | 22 | – | – | – | – | – |
|  | Providence Bruins | AHL | 11 | 9 | 8 | 17 | 4 | 6 | 2 | 2 | 4 | 0 |
| 2000–2001 | New York Islanders | NHL | 9 | 0 | 3 | 3 | 0 | – | – | – | – | – |
|  | Lowell Lock Monsters | AHL | 26 | 11 | 16 | 27 | 6 | – | – | – | – | – |
|  | Springfield Falcons | AHL | 24 | 7 | 23 | 30 | 4 | – | – | – | – | – |
| 2001–2002 | Bridgeport Sound Tigers | AHL | 64 | 26 | 36 | 62 | 13 | 20 | 10 | 13 | 23 | 8 |
|  | New York Islanders | NHL | 2 | 0 | 0 | 0 | 0 | – | – | – | – | – |
| 2002–2003 | Mighty Ducks of Anaheim | NHL | 67 | 10 | 15 | 25 | 12 | 21 | 3 | 1 | 4 | 4 |
|  | Cincinnati Mighty Ducks | AHL | 9 | 3 | 4 | 7 | 6 | – | – | – | – | – |
| 2003–2004 | Mighty Ducks of Anaheim | NHL | 80 | 6 | 12 | 18 | 16 | – | – | – | – | – |
| 2004–2005 | Villacher SV | EBEL | 48 | 27 | 33 | 60 | 38 | 3 | 0 | 1 | 1 | 4 |
| 2005–2006 | HC Servette Genève | NLA | 29 | 14 | 14 | 28 | 32 | – | – | – | – | – |
|  | Frölunda HC | Elitserien | 7 | 5 | 1 | 6 | 6 | 17 | 5 | 3 | 8 | 10 |
| 2006–2007 | Atlanta Thrashers | NHL | 14 | 1 | 3 | 4 | 6 | – | – | – | – | – |
|  | Chicago Wolves | AHL | 44 | 26 | 54 | 80 | 20 | 15 | 5 | 14 | 19 | 17 |
|  | New York Rangers | NHL | 9 | 2 | 0 | 2 | 4 | – | – | – | – | – |
| 2007–2008 | Chicago Wolves | AHL | 80 | 39 | 73 | 112 | 30 | 24 | 12 | 26 | 38 | 2 | Calder Cup | Ykköstähdistö |
| 2008–2009 | Manitoba Moose | AHL | 74 | 30 | 56 | 86 | 30 | 22 | 8 | 15 | 23 | 0 | Kakkostähdistö |
|  | Vancouver Canucks | NHL | 4 | 1 | 0 | 1 | 2 | – | – | – | – | – |
| 2009–2010 | Chicago Wolves | AHL | 78 | 14 | 61 | 75 | 34 | 14 | 5 | 6 | 11 | 6 |
| 2010–2011 | Chicago Wolves | AHL | 80 | 19 | 56 | 75 | 22 | – | – | – | – | – |
| 2011–2012 | HV71 | Elitserien | 50 | 12 | 28 | 40 | 22 | 6 | 1 | 2 | 3 | 2 |
| 7 kautta | yhteensä | NHL | 202 | 22 | 37 | 59 | 46 | 21 | 3 | 1 | 4 | 4 |
| 2 kautta | yhteensä | Elitserien | 57 | 17 | 29 | 46 | 28 | 23 | 6 | 5 | 11 | 12 |
| 1 kausi | yhteensä | NLA | 29 | 14 | 14 | 28 | 32 | – | – | – | – | – |
| 1 kausi | yhteensä | EBEL | 48 | 27 | 33 | 60 | 38 | 3 | 0 | 1 | 1 | 4 |

Lähteet
-------

* Jason Krog The Internet Hockey Databasessa (englanniksi)
* Jason Krog Eurohockey-sivustolla (englanniksi)
* Jason Krog Legends of Hockey -sivustolla (englanniksi)
* Jason Krog *Elite Prospects*. Everysport Media Group AB.  (englanniksi)
* Jason Krog Jatkoaika.comissa (Internet Archive)

### Viitteet

1. ↑  Jatkoaika.com
2. 1 2 3 4 5 6 7 8 9  EliteProspects
3. 1 2 3 4 5 6 7 8 9 10 11 12  Legends of Hockey
4. ↑  Uusia sopimuksia NHL:ssä: Garon jatkaa Montrealissa  22.7.2002. Jatkoaika.com. Viitattu 23.9.2011.
5. ↑  Rangers nappasi Jason Krogin waivers-listalta  12.1.2007. Jatkoaika.com. Viitattu 23.9.2011.
6. ↑  Bodin, Uffe: AHL-stjärnan klar för HV71  17.6.2011. Hockeysverige.se. Viitattu 23.9.2011. (ruotsiksi)
7. ↑  Wengel, Daniel: Centern Jason Krog klar för HV71  17.6.2011. HV71.  Arkistoitu 18.9.2011. Viitattu 23.9.2011. (ruotsiksi)
8. ↑  2004–05 National Men's Team – Roster: Loto Cup Hockey Canada. Viitattu 28.9.2011. (englanniksi)
9. ↑  2005–06 National Men's Team – Roster: Loto Cup Hockey Canada. Viitattu 28.9.2011. (englanniksi)

Aiheesta muualla
----------------

* Kuvia tai muita tiedostoja aiheesta **Jason Krog** Wikimedia Commonsissa